stanford-oval/wikipedia huggingface dataset:
התנגשות של אלופים (2016)
אירוע > מופע מקדים

המופע המקדים הכיל קרב אחד בודד, שבו ניה ג'קס התחרתה נגד אלישיה פוקס. במהלך הקרב, פוקס ביצעה על ג'קס את מהלך הקרוסבאדי מהחבל העליון ולאחר מכן את מהלך בעיטת המספריים, אך ג'קס הצליחה לצאת מניסיון ההצמדה שבא לאחר מכן. בסיום, ג'קס ביצעה על פוקס את מהלך הסמואן דרופ, שהספיק לה כדי לנצח בקרב.
אירוע > קרבות מקדימים

האירוע עצמו נפתח בקרב שבו הניו דיי (ביג אי וקופי קינגסטון) (שלוו לקרב על ידי אקסבייר וודס) הגנו על אליפות הזוגות של Raw נגד לוק גאלוס וקארל אנדרסון. בסיום, וודס תקף את אנדרסון בעזרת הטרומבון של הניו דיי, מה שאיפשר לביג אי וקינגסטון לבצע עליו את מהלך הסיום המשותף שלהם, ה-Midnight Hour, שהספיק להם כדי להשיג את הניצחון בקרב והגנה מוצלחת על חגורות האליפות.
אז, TJ פרקינס הגן על אליפות ה-WWE במשקל קל נגד דה בריאן קנדריק. פרקינס הכריח את קנדריק להיכנע הודות למהלך ההכנעה שלו, ה-Kneebar, הכנעה שהקנתה לו הגנה מוצלחת על התואר. לאחר הקרב, פרקינס הושיט את ידו אל עבר קנדריק, אך האחרון הגיב בנגיחה לפרצופו של פרקינס.
בקרב שבא לאחר מכן, סזארו התחרה נגד שיימוס בקרב האחרון בסדרת הקרבות הטוב משבעה. סיום הקרב התנהל כך שסזארו ביצע על שיימוס את מהלך הקלוזליין, כך ששניהם עפו מעבר למעקה הבטיחות. לאחר שהרופא פסק שהקרב לא יוכל להימשך, הקרב הסתיים ללא הכרעה.
בקרב הרביעי, כריס ג'ריקו התחרה נגד סמי זיין. הקרב הסתיים לאחר שג'ריקו ביצע על זיין את מהלך הקודברייקר אשר הספיק לו כדי להשיג את הניצחון בקרב.
בקרב שבא לאחר מכן, שארלוט (שלוותה לקרב על ידי דנה ברוק) הגנה על אליפות הנשים של Raw נגד סשה בנקס וביילי בקרב משולש. במהלך הקרב, בנקס ביצעה על שארלוט את מהלך ההכנעה שלה, הבנק סטייטמנט, אך ביילי הגיעה כדי לשבור את מהלך ההכנעה. בנקס ביצעה את אותו המהלך על ביילי, אך הפעם שארלוט הייתה זו ששברה את מהלך ההכנעה. בסיום, שארלוט ביצעה על ביילי את מהלך ה-Queen's Boot, שהוביל לדחיקה של בנקס מחוץ לזירה לאחר שעמדה על דופן הזירה. שארלוט ביצעה על ביילי פעם נוספת מהלך זה ולאחר מכן הצמידה אותה לניצחון.
בקרב הלפני אחרון, רוסב (שלווה לקרב על ידי לאנה) הגן על אליפות ארצות הברית נגד רומן ריינס. במהלך הקרב, ריינס ביצע על רוסב את מהלך הספיר, כשלאנה הייתה זו שגררה את השופט מחוץ לזירה, מהלך שהוביל להרחקתה מהזירה. בזמן שרוסב ניסה לבצע על ריינס את מהלך ה-Accolade, האחרון חמק מכך וביצע את מהלך הספיר, שהספיק לו כדי לזכות באליפות.
אירוע > הקרב המרכזי

בקרב המרכזי, קווין אואנס הגן על האליפות האוניברסלית נגד סת' רולינס. במהלך הקרב, אואנס ניסה לבצע על רולינס את מהלך הראנינג סנטון על שולחן השדרנים, אך רולינס חמק מכך וגרם לאואנס להתרסק אל תוך שולחן זה. לאחר מכן, כריס ג'ריקו הגיע והסיח את דעתו של השופט. רולינס ביצע על אואנס את מהלך הפדיגרי, לעומת זאת, ג'ריקו הניח את רגלו של אואנס על החבל התחתון, מה שגרם לשופט להפסיק את ניסיון ההצמדה. רולינס רדף אחר ג'ריקו ובטעות התנגש בשופט. רולינס המשיך וביצע על אואנס פעם נוספת את מהלך הפדיגרי, מנגד, השופט עדיין לא קם כדי לבצע את ניסיון ההצמדה שבא לאחר מכן. ג'ריקו תקף את רולינס, אך האחרון הדף אותו וביצע עליו ועל אואנס את מהלכי ה-Suicide Dive. רולינס ניסה להקים את השופט ואפילו סטפני מקמהן שלחה שופט אחר כדי לשפוט את הקרב. ברגע שרולינס נכנס אל הזירה, אואנס ביצע עליו את מהלך הפופ-אפ פאוורבומב, שהספיק לו כדי לנצח בקרב ולשמור על התואר בהצלחה.
תוצאה לאורך זמן

סת' רולינס ספג פציעה בצלעותיו, שנבעה לאחר מהלך ה-Gutbuster של קווין אואנס מהחבל השני. מהלך שהוביל לאי כשירותו של רולינס להתחרות לילה לאחר מכן.
לילה לאחר מכן, התוכנית Raw נפתחה בקרב חוזר בין רומן ריינס לרוסב על אליפות ארצות הברית. הקרב הסתיים בספירת חוץ כפולה. לאחר הקרב, ריינס תקף את רוסב בעזרת כיסא.
עוד בתוכנית, סשה בנקס דרשה קרב חוזר על אליפות הנשים של Raw, מכיוון שהיא לא זאת שהוצמדה באירוע. שארלוט הסכימה לדרישתה ואמרה שהקרב ייערך בשבוע לאחר מכן בתוכנית. בקרב ביניהן, שארלוט הפסידה את התואר לבנקס.
תוצאות

| מס' | תוצאות | התניות | זמן |
| --- | --- | --- | --- |
| P1 | ניה ג'קס ניצחה את אלישיה פוקס | קרב יחידים | 04:55 |
| 2 | הניו דיי (ביג אי וקופי קינגסטון) (א) (עם אקסבייר וודס) ניצחו את לוק גאלוס וקארל אנדרסון | קרב זוגות על אליפות הזוגות של Raw | 06:45 |
| 3 | TJ פרקינס (א) ניצח את דה בריאן קנדריק בהכנעה | קרב יחידים על אליפות ה-WWE במשקל קל | 10:31 |
| 4 | סזארו נגד שיימוס הסתיים ללא הכרעה | קרב יחידים הקרב האחרון במסגרת סדרת הקרבות הטוב משבעה הסדרה הסתיימה בתיקו 3–3 | 16:36 |
| 5 | כריס ג'ריקו ניצח את סמי זיין | קרב יחידים | 15:22 |
| 6 | שארלוט (א) (עם דנה ברוק) ניצחה את סשה בנקס וביילי | קרב משולש על אליפות הנשים של Raw | 15:28 |
| 7 | רומן ריינס ניצח את רוסב (א) (עם לאנה) | קרב יחידים על אליפות ארצות הברית | 17:07 |
| 8 | קווין אואנס (א) ניצח את סת' רולינס | קרב יחידים על האליפות האוניברסלית | 25:07 |
(א) - מתייחס למתאבק/מתאבקים שהגיעו לקרב כאלוף/אלופים P - מציין שהקרב התקיים במופע המקדים לאירוע
הערות שוליים

↑  האירוע התנגשות של אלופים מגיע לאינדיאנה
↑  אואנס יגן על האליפות האוניברסלית נגד רולינס
↑  רוסב יגן על אליפות ארצות הברית נגד ריינס
↑  הניו דיי יגנו על אליפות הזוגות של Raw נגד גאלוס ואנדרסון
↑  שארלוט תגן על אליפות הנשים של Raw נגד בנקס וביילי בקרב משולש
↑  ג'ריקו נגד זיין
↑  סזארו נגד שיימוס (הקרב השביעי בסדרת הקרבות הטוב משבעה)
↑  TJ פרקינס יגן על אליפות ה-WWE במשקל קל נגד דה בריאן קנדריק
↑  פוקס נגד ג'קס (קרב במופע המקדים)
↑  ג'קס ניצחה את פוקס (קרב במופע המקדים)
↑  הניו דיי ניצחו את גאלוס ואנדרסון ושמרו על אליפות הזוגות של Raw
↑  TJ פרקינס ניצח את קנדריק ושמר על אליפות ה-WWE במשקל קל
↑  הקרב בין סזארו לשיימוס הסתיים ללא הכרעה (הקרב השביעי בסדרת הטוב משבעה)
↑  ג'ריקו ניצח את זיין
↑  שארלוט ניצחה את בנקס וביילי בקרב משולש ושמרה על אליפות הנשים של Raw
↑  ריינס ניצח את רוסב והפך לאלוף ארצות הברית החדש
↑  אואנס ניצח את רולינס ושמר על התואר
הרמן פון שטאבס

| --- | --- |

 לידה:  11 במרץ 1859 אאכן, ממלכת פרוסיה ממלכת פרוסיה (1803-1892) 
 פטירה:  7 בספטמבר 1940 (בגיל 81) קאסל, גרמניה הנאצית גרמניה הנאצית 
 מדינה:  הרייך הגרמני 
 השתייכות:   צבא הקיסרות הגרמנית
 תקופת הפעילות:  1877–1918 (כ־41 שנים)
 דרגה:  גנרל חיל הרגלים
 תפקידים בשירות
 מפקד הדיוויזיה ה-37   מפקד הדיוויזיה ה-3   מפקד קורפוס המילואים ה-39   מפקד הקורפוס ה-13
 פעולות ומבצעים
 מלחמת העולם הראשונה 
 עיטורים
 פור לה מריט
 
הרמן פרידירך פון שטאבס (בגרמנית: Hermann Friedrich von Staabs;‏ 11 במרץ 1859 – 7 בספטמבר 1940) היה גנרל גרמני, ומפקד כוחות במהלך מלחמת העולם הראשונה.
ביוגרפיה > ראשית חייו

שטאבס נולד ב-11 במרץ 1859 באאכן, ובשנת 1877 הוא התגייס לצבא הפרוסי, והצטרף לרגימנט הרגלים ה-62 (שלזיה העילית ה-3), ומאוחר יותר הוא הועבר לרגימנט הרגלים ה-59 (פוזן ה-4 - הילר פון גרטרינגן). בשנת 1913 הוא מונה למפקד הדיוויזיה ה-37, וקיבל מהקיסר וילהלם השני את תואר האצולה "פון שטאבס".
ביוגרפיה > מלחמת העולם הראשונה ואחריתו

בפרוץ מלחמת העולם הראשונה היה פון שטאבס מפקד הדיוויזיה ה-37, אשר הייתה חלק מהקורפוס ה-20 בפיקוד פרידריך פון שולץ, אשר היה חלק מהארמייה השמינית. הדיוויזיה לחמה נגד הפלישה הרוסית לפרוסיה המזרחית, והשתתפה בקרב גומבינן, ולאחר מכן השתתפה בקרב טננברג. לאחר מכן השתתפה הדיוויזיה בקרב הראשון על האגמים המזוריים, וביוני 1915 מונה פון שטאבס למפקד הדיוויזיה ה-3, עליה פיקד עד ליולי 1916. לאחר מכן הוא מונה למפקד קורפוס המילואים ה-39, ולחם עמו בקרבות ברומניה כחלק מהארמייה התשיעית, וקיבל על פעולותיו את עיטור הפור לה מריט.
ב-3 בדצמבר 1917 הועלה פון שטאבס לדרגת גנרל חיל הרגלים, ובאביב 1918 לחם עם כוחותיו במתקפת האביב הגרמנית כחלק מהארמייה השנייה. מ-17 במרץ עד 22 במאי 1918, היה פון שטאבס גם מפקד הקורפוס ה-13, וב-15 במאי 1918 הוענק לו גם תוספת עלי האלון לעיטור הפור לה מריט על הישגי כוחותיו. לאחר המלחמה פרש פון שטאבס מהצבא וחי בקאסל, עד מותו ב-7 בספטמבר 1940.
וולבי סלע כף-יורק

| וולבי סלע כף-יורק> מצב שימור |
| --- | --- |
 מצב שימור: בסכנת הכחדה סכנת הכחדה (EN) 
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: קנגוראים
תת־סדרה:: דמויי-קנגורו
משפחה:: קנגוריים
סוג:: וולבי סלעים
מין:: וולבי סלע כף-יורק
שם מדעי
 Petrogale coenensis
תחום תפוצה


וולבי סלע כף-יורק (שם מדעי: Petrogale coenensis) הוא מין של וולבי בינוני בסוג וולבי הסלע שאנדמי לחצי האי כף יורק בקווינסלנד שבצפון אוסטרליה. הוא תואר מדעית בשנת 1992 על ידי צמד זואולוגים אוסטרלים, וקודם לכן נחשב לחלק מאוכלוסיית וולבי סלע גודמן. וולבי כף-יורק שייך לקבוצה של כ-7 מינים בסוג וולבי סלע אשר זהים כמעט לחלוטין זה לזה ותפוצתו היא הצפונית ביותר מביניהם. המין צולם לראשונה בטבע בשנת 2011 וידוע עליו מעט מאוד.
תיאור

לוולבי כף-יורק מאפיינים פיזיים אופיינים לסוג: מבנה גוף עגלגל ומוצק, זנב ארוך וגליל, ראש משולש ואוזניים גדולות. הגפיים הקדמיות קצרות מהאחוריות, ובכפות הרגליים סוליות מחוספסות המשמשות לאחיזה בסלעים. אורך ראשו וגופו של מין זה 44–56 סנטימטרים ואורך זנבו 47–54 סנטימטרים; משקלו 4–5 קילוגרם. הנקבות קטנות במעט מהזכרים. לוולבי כף-יורק פרווה קצרה וגסה. צבעה הכללי חום-אפרורי בחלק העליון וחום בהיר, צהבהב או חולי בחלק התחתון. לאורך הגב יש פס שחרחר דקיק שמסתיים באזור המצח, וטלאי שחור דהוי נמצא מאחורי הזרועות. על הפנים החיוורות יש פס שחרחר דהוי בין העין לאף ופס לבן או צהבהב על הלחיים. הזנב כהה יותר משאר הגוף ובסופו מברשת שעירה ושחורה; במקרים רבים קצה הזנב כסוף.
תפוצה וביולוגיה

וולבי כף-יורק אנדמי לחצי האי כף יורק בצפון-מזרח קווינסלנד שבאוסטרליה, מנהר מוסגרבה בדרום עד נהר פסקו בצפון; התפוצה שלו נמצאת בפלך קוק ופלך נהר לוקהארט באזור הצפון הרחוק, ו-70 ק"מ מפרידים בינו לבין וולבי סלע גודמן ובתוכם מחסום טבעי בדמות נהר האן; בכך, וולבי כף-יורק הוא המין היחיד שלא חופף עם וולביי סלע אחרים.
בתוך הטווח, התפוצה שלו מקוטעת ואינה סדירה, ומקבילה למחשופי הסלעים לאורך חורשים ויערות הגשם בפארקים הטרופיים של קווינסלנד. סך הכול, ישנם 3 מקבצים עיקריים של מושבות מבודדות; התנועה בין מושבה למושבה מתרחשת לפרקים אך אינה נפוצה כל כך. בית הגידול של וולבי כף-יורק נמצא בשפלות נמוכות עד לגובה 400 מטר מעל פני הים, וכמות המשקעים בו גבוהה מן הרגיל.
במהלך היום הוולבי נמצא במערות ונקיקים בסלעים, ואחר הצהריים יוצא לתור אחר מזון על קרקעית היער וכרי דשא סמוכים עד עלות השחר. הרבייה מתרחשת בכל השנה, וגור אחד נולד בתום תקופת היריון של חודש. הגור שוהה בכיס עד 7 חודשים, ונגמל 3 חודשים לאחר מכן. שני הזוויגים מגיעים לבגרות בסביבות שנתיים. תוחלת החיים הממוצעת היא 6 שנים.
מצב

וולבי כף-יורק מסווג על ידי הרשימה האדומה של IUCN במצב השימור קרוב לסיכון (NT), כיוון שטווח התפוצה שלו משתרע על פחות מ-20,000 קילומטרים רבועים וישנה ירידה מתמשכת באיכות בית הגידול שלו כתוצאה מרעיית יתר של בקר הבית שעשויה לגרום לו להעפיל למצב פגיע (VU). איומים אחרים מגיעים מצד שינויים במשטרי האש, וטריפת וולבים צעירים על ידי חתולים משוטטים. המין נמצא במספר אזורים מוגנים. ארגון השימור IUCN ממליץ לעשות סקרים נוספים כדי לקבוע את טווח התפוצה המדויק שלו, ולבצע מחקרים אודות הביולוגיה של המין בשביל להקים תוכנית שימור מתאימה.
הערות שוליים

↑  וולבי סלע כף-יורק באתר הרשימה האדומה של IUCN
| קנגוריים |
| --- | --- | --- |
| וולביים ארנביים מפוספסים | וולביים ארנביים מפוספסים |  |
| וולבי ארנבי מפוספס | וולבי ארנבי מפוספס (סוג ומין יחיד) |   |
| קנגורים | קנגורים |   |
| קנגורו | קנגורו אפור מזרחי • קנגורו אפור מערבי • קנגורו אדום • וולארו האנטילופה • וולארו מצוי • וולארו שחור • וולבי אגיל • וולבי שחור-פס • וולבי טמר • וולבי סבך מערבי • וולבי פרמה • וולבי זנב-שוט • וולבי אדום-צוואר |   |
| קנגורו אילני | קנגורו אילני אפרורי • קנגורו אילני לומהולץ • קנגורו אילני בנט • קנגורו אילני דובי • קנגורו אילני הואון • קנגורו אילני דוריה • קנגורו אילני סרי • קנגורו אילני גודפלו • קנגורו אילני עטוי-זהב • קנגורו אילני שפלתי • קנגורו אילני הוזר • קנגורו אילני וונדיוואי • איפולה • דינגיסו • טנקיל |   |
| וולבי הצבי | וולבי צבי שחור • וולבי צבי לבן-פס • וולבי צבי אפור • וולבי צבי חום |   |
| וולבי יערוני | וולבי יערוני מקלאי • וולבי יערוני זוטר |   |
| וולבי ארנבי | וולבי ארנבי ממושקף • וולבי ארנבי אדמוני |   |
| וולבי זנב-מסמר | וולבי זנב-מסמר מרוסן • וולבי זנב-מסמר צפוני |   |
| וולבי הסלע | וולבי סלע קצר-אוזן • וולבי סלע וילקינס • וולבי סלע פרוסרפיני • וולבי סלע רוטשילד • וולבי סלע צהוב-רגל • וולבי סלע אלייד • וולבי סלע כף-יורק • וולבי סלע גודמן • וולבי סלע הרברט • וולבי סלע חדגוני • וולבי סלע שחור-צד • וולבי סלע מאריבה • וולבי סלע זנב-מברשת • וולבי סלע סגול-צוואר • וולבי סלע שרמן • מונג'ון • נברלק |   |
| פדמלון | פדמלון טסמני • פדמלון בראון • פדמלון כהה • פדמלון קלבי • פדמלון ההרים • פדמלון אדום-רגל • פדמלון אדום-צוואר |   |
| וולבי ביצות | וולבי ביצות (סוג ומין יחיד) |   |
| קווקה | קווקה (סוג ומין יחיד) |   |
הרטה רייך

| --- | --- |
הרטה רייך, 2012
הרטה רייך, 2012
 לידה:  19 בספטמבר 1917 מירצצושלאג, אוסטריה 
 פטירה:  19 בפברואר 2012 (בגיל 94) ירושלים 
 מדינה:  אוסטריה 
 מקום קבורה:  קריית ענבים 
 
הרטה רייך, 1940
הרטה ורומק רייך במחנה עקורים בבארי באטליה, נובמבר 1943
טקס קריאת בית הספר על שם הרטה רייך
הכניסה לבית הספר התיכון על שם הרטה רייך במירצצושלאג אוסטריה
הרטה רייך, לבית אייזלר (בגרמנית: Herta Reich; ‏9 בספטמבר 1917 – 19 בפברואר 2012) הייתה יהודיה אוסטרית ששרדה את מלחמת העולם השנייה תוך מנוסה מתמדת מאז גירושה מביתה באוסטריה, בעקבות האנשלוס שהחל במרץ 1938, עד הגיעה ביוני 1944, לפלשתינה. על מנוסתה כתבה ספר שיצא לאור באוסטריה, ואחר כך בתרגום לעברית בישראל. בעקבות פרסום ספרה באוסטריה, הוסיפה עיירת הולדתה האוסטרית מירצצושלאג את שמה לשם בית הספר התיכון האזורי.
ילדות בחרות וגירוש

הרטה אייזלר נולדה וגדלה בעיירה מירצְצוּשְלאג בחבל שטיירמארק (שטיריה), באלפים האוסטרים. אביה איגנץ אייזלר היה מן הסוחרים המבוססים של העיירה. בעיירה התגוררו אז רק שתי משפחות יהודיות.
במרץ 1938, עם סיפוחה של אוסטריה לגרמניה (ה'אנשלוס'), נפוצה עד מהרה משפחת אייזלר לכל עבר. הבן אריך, לאחר 'טיפול' קצר בדכאו, נמלט צפונה לדנמרק, ובהמשך לשוודיה. ההורים ובתם הקטנה לילי עברו לווינה, לאחר שנאלצו למכור את רכושם במחיר מגוחך לתושב מקומי במסגרת תהליך האריזציה. הם העפילו לפלשתינה בעלייה בלתי לגאלית. כאן ניצלו ההורים בעת טביעת אוניית הגירוש פאטריה, ואילו בתם הקטנה לילי טבעה ונקברה בחיפה.
מנוסה והעפלה

הבת הגדולה, הרטה, נדרשה על ידי המשטרה לעזוב את בית הוריה ואת ארצה בתוך יומיים. דעותיה הקומוניסטיות הפכו אותה לבלתי רצויה. גם הרטה אייזלר שרדה את המלחמה, אך הדבר היה כרוך במסע ארוך שנמשך כשש שנים. את תלאות המסע הזה העלתה הרטה (אייזלר) רייך על הכתב רק בשנות השמונים של המאה ה-20, בירושלים.
לאחר שעזבה את ביתה, היא שוטטה באוסטריה. בקיץ 1938 ניסתה להימלט מערבה, נעצרה בגבול הבלגי והוחזרה לווינה על ידי הגסטאפו. היא שהתה בווינה שנה, תוך שהיא מחפשת קשרים ליהודים שיסייעו לה לעלות על ספינת מעפילים. בהיותה בווינה חוותה את ליל הבדולח. ב-25 בנובמבר 1939 הצליחה לעלות על ספינת-נהר על הדנובה בדרכה לפלשתינה, אך זו נעצרה בקלאדובו שביוגוסלביה כי לא נמצאה ספינה המתאימה להמשך המסע לפלשתינה בים השחור (פרשת קלאדובו-שאבאץ). היוגוסלבים ביקשו למנוע מקבוצה של כאלף ומאתיים יהודים מווינה ומברטיסלבה מלהתפזר לכל עבר, והחזיקו אותם במחנה מעצר, תחילה בקלאדובו ואחר-כך בעיירה שאבאץ שלגדות הנהר סאווה.
מלחמת העולם השנייה פרצה ב-1 בספטמבר 1939. מיד לאחר מכן בשלהי 1939, נמלטה קבוצה של נערים ובחורים צעירים יהודיים, בעידוד הוריהם, מכפר הנופש ההררי שצ'ירק (Szczyrk) ליד בילסקו-ביאלה (אנ') שבדרום-מערב פולין, לכיוון לדרום מזרח. אותה קבוצה נקלעה גם היא לאותו מחנה מעצר ליד הדנובה. כאן נפגשו, במקרה, רומן (רומק) רייך (1 במאי 1920–10 ביולי 1948) והרטה אייזלר, התאהבו, נישאו ב-24 במרץ 1941 אצל הרב של סרייבו, והמשיכו להימלט יחד.
הבריחה הצילה את חייהם, כי לאחר פלישת הגרמנים ליוגוסלביה שהחלה ב-6 באפריל 1941, נתפסו אנשי טרנספורט-קלאדובו, כאלף נפשות, ונרצחו. באפריל 1941 הלכה חבורת הבחורים (ללא הרטה שנותרה במחנה שאבאץ) לבלגרד המופצצת, שם הם פלשו לשגרירות פולין העזובה וגנבו דרכונים ריקים. רומק חזר למחנה בשאבאץ בלילה שבין 30 באפריל ל-1 במאי 1941, והם המשיכו בבריחתם בזהות בדויה של פולנים, נוצרים קתולים. משם המשיכו אל הים האדריאטי, במעלה החוף הדלמטי (קרואטיה של היום), טריאסט, ונציה והגיעו לרומא. שם מסרו עצמם למשטרה המקומית שגילתה יחס אוהד לפליטים ה'קתולים' והם נשלחו לעבוד בחקלאות בכפר בהרי האברוצים. שם עבדו במשך שנתיים ומחצה וחיו חיי כפר ושלווה יחסית. תקופה זאת הסתיימה כאשר בנות הברית פלשו לאיטליה מזה, והגרמנים, ששינו בינתיים את יחסם לאיטליה, מזה. בתוך מהומת המלחמה עזבו את כפרם, ותוך סיכון רב עברו את קווי החזית. הם עבדו למחייתם באחד ממחנות הארמייה השמינית בבארי באיטליה, השיגו סרטיפיקטים לפלשתינה, והמשיכו באוניה דרך מצרים עד למחנה עתלית.
הרטה ורומק רייך עלו לפלשתינה ביוני 1944. ב-31 במרץ 1947, נולד בנם הארכאולוג פרופ' רוני רייך. ביולי 1948 נפל רומק רייך בקרב במבצע דני במלחמת העצמאות. הרטה רייך התגוררה בחולון, ומשנת 1977 ועד למותה בראשית שנת 2012, בירושלים. היא נקברה בקיבוץ קריית ענבים.
הספר "בתוך יומיים"

ספרה של הרטה רייך המספר על קורותיה, יצא לאור בשנת 1998, בגרמנית, בגראץ, אוסטריה. בנוסף לסיפורה של הרטה רייך כלל הספר שלושה מאמרים המציבים את סיפורה בקונטקסט היסטורי נכון, פרי עטם של היסטוריונים אוסטרים גבריאלה אנדרל (Gabriele Anderl) וואלטר מאנושק (Walter Manoschek), פרופסור למדעי המדינה באוניברסיטת וינה, על הרקע ההיסטורי; היימו גרובר (Heimo Gruber) והיימו הלבריינר (Heimo Halbrainer), על האנטישמיות בסטיריה כפי שהיא השתקפה בעיתונות המקומית; והיימו גרובר על רשמים מהרטה רייך בעקבות ראיונות והתכתבות איתה. .
שנתיים לאחר מכן יצאה לאור, בגראץ, מהדורה שנייה, מורחבת, של הספר הכולל מבוא שלישי המספר כיצד הספר נוצר, מאמר על בית הספר, מאמר על משפחתה של הרטה רייך, בעבר באוסטריה ובישראל.
הספר תורגם לעברית בידי רוני רייך, בנה של הרטה רייך, הספר ראה אור בשנת 2009 בהוצאת כרמל, בשם "בתוך יומיים".
בית הספר התיכון על-שם הרטה רייך

בעקבות הספר ולאחר מותה, החליטו מועצת העיירה מירצצושלאג, ומועצת המורים בעיירה, לקרוא את בית הספר התיכון המקומי האזורי על שמה של הרטה רייך: Herta Reich Gymnasium und Realgymnasium. Mürzzuschlag, והדבר אירע בטקס רב משתתפים ביום 23 בנובמבר 2012.
בדצמבר 2015 נכלל בית הספר ברשימת בתי הספר המסונפים לאונסק"ו. ‏ (The UNESCO Associated Schools Project Network)‏ (אנ') שהפך את בית הספר להיות חלק מרשת בינלאומית של בתי ספר שמטרתו היא לפעול לתמיכה בהבנה בינלאומית, שלום, דיאלוג בין-תרבותי, פיתוח בר-קיימא וחינוך איכותי.
ספרה

הרטה רייך, "בתוך יומיים", תרגם מגרמנית רוני רייך, הוצאת כרמל, ירושלים, 2009, 142 עמודים
Herta Reich, Zwei Tage Zeit, Die Flucht einer Mürzzuschlager Jüdin, 1938-1944, Clio, Graz 1998; 2°2014.
הערות שוליים

↑  "בתוך יומיים", בהוצאת כרמל
↑  Herta Reich Gymnasium
↑  The UNESCO Associated Schools Project Network
↑  Zwei Tage Zeit: Herta Reich und die Spuren jüdischen Lebens in Mürzzuschlag  באתר אמזון
| --- | --- |
בקרת זהויות :  NLI: 987007303949705171  BnF: cb16262489r (data)  GND: 1065823916  ISNI: 0000 0001 1453 9494  LCCN: no00072419  VIAF: 103146559   WorldCat (עם VIAF): 103146559
הרמן פון שטיין

| --- | --- |

 לידה:  13 בספטמבר 1854 ודרשטדט, ממלכת פרוסיה ממלכת פרוסיה (1803-1892) 
 פטירה:  26 במאי 1927 (בגיל 72) להנין, רפובליקת ויימאר רפובליקת ויימאר 
 מדינה:  גרמניה 
 השתייכות:   צבא הקיסרות הגרמנית
 תקופת הפעילות:  1873–1918 (כ־45 שנים)
 דרגה:  גנרל חיל התותחנים
 תפקידים בשירות
 מפקד הדיוויזיה ה-41   מפקד קורפוס המילואים ה-14   שר המלחמה הפרוסי
 פעולות ומבצעים
 מלחמת העולם הראשונה 
 עיטורים
 פור לה מריט
 
הרמן כריסטליב מתיוס פון שטיין (בגרמנית: Hermann Christlieb Matthäus von Stein;‏ 13 בספטמבר 1854 – 26 במאי 1927) היה גנרל גרמני, ושר המלחמה הפרוסי במהלך מלחמת העולם הראשונה.
ביוגרפיה > ראשית חייו

שטיין נולד ב-13 בספטמבר 1854 בוודרשטדט, ובשנת 1873 הוא התגייס לצבא הפרוסי, והצטרף לרגימנט הארטילריה ה-3 (ברנדנבורג ה-1). בשנת 1901 הוא מונה למפקד רגימנט הארטילריה ה-33 (לורן ה-1), ובשנת 1910 הוא הועלה לדרגת גנרל מיור. בשנת 1912 הוא הועלה לדרגת גנרל לויטננט, ומונה למפקד הדיוויזיה ה-41, ובשנת 1913 הוא קיבל מהקיסר וילהלם השני את תואר האצולה "פון שטיין".
ביוגרפיה > מלחמת העולם הראשונה ואחריתו

בפרוץ מלחמת העולם הראשונה היה פון שטיין ראש אגף האפסנאות, וב-14 בספטמבר 1914 הוא מונה למפקד קורפוס המילואים ה-14, ופיקד עליו במהלך המירוץ אל הים, ולאחר מכן במהלך הקרב על הסום. באוקטובר 1916 הוא מונה לשר המלחמה הפרוסי, וכיהן בתפקיד זה עד לאוקטובר 1918. לאחר המלחמה פרש פון שטיין מהצבא וחי בלהנין, עד מותו ב-26 במאי 1927.
וולבי סלע חדגוני

| וולבי סלע חדגוני |
| --- | --- |
 וולבי סלע חדגוני
מצב שימור
 conservation status: least concern ללא חשש (LC)‏
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: קנגוראים
תת־סדרה:: דמויי-קנגורו
משפחה:: קנגוריים
סוג:: וולבי סלעים
מין:: וולבי סלע חדגוני
שם מדעי
 Petrogale inornata ‏גולד, 1842
תחום תפוצה


וולבי סלע חדגוני (שם מדעי: Petrogale inornata) הוא מין של וולבי בינוני בסוג וולבי הסלע שאנדמי לקווינסלנד במזרח אוסטרליה. הוא תואר מדעית בשנת 1842 על ידי הזואולוג הבריטי ג'ון גולד. שמו ניתן לו עקב צבעו החדגוני והחיוור יחסית לשאר המינים, כמו גם עקב סימוני הפנים והגוף הדהויים שלו שנעדרים בדרך כלל. מצבו נחשב לשפיר וללא איומים מיוחדים.
תיאור

הוולבי החדגוני מתאפיין כיתר קרוביו במבנה גוף עגלגל, צוואר קצר וראש משולש. אוזניו גדולות ועגולות, ואפו עירום ושחור. הגפיים עבות, והאחוריות ארוכות ושריריות יותר מהקדמיות. הזנב ארוך ועבה עם מברשת שיער בקצהו. בכפות הרגליים סוליות עבות שמהדקות את אחיזתו בסלעים. אורך ראשו וגופו 45–57 סנטימטרים, אורך זנבו 43–64 סנטימטרים ומשקלו 5.6-3.1 קילוגרם. אף על פי שהזכרים גדולים במעט מן הנקבות, הדו-צורתיות הזוויגית אינה מורגשת אצל הוולבי.
הפרווה של הוולבי קצרה, חיוורת וחדגונית. צבעה נע בין חום-אפרפר לבז' או אפור-צפחה, כשהבטן, החזה והגרון בצבע לבנבן, אפרפר או צהבהב. הזרועות והירכיים צהבהבות, וכפות הידיים והרגליים שחרחרות. הזנב בצבע צהוב עד שמנת בבסיס, ומתכהה בהדרגה לחום-שוקולד או שחור; קצהו עשוי להיות לבנבן. הטלאי השחור בשכמות שאופייני לסוג נעדר לרוב אצל מין זה או דהוי ביותר.
ראשו של הוולבי החדגוני בצבע אפרורי או בז' עם פס שחור דקיק על המצח; בנוסף, יש פס שחום או אפור בין העין לאף שמתמזג לעיתים קרובות עם הפנים האפורות, ופס לבן-צהבהב בולט על הלחיים. סביב העיניים יש לעיתים גם גבות לבנות וכתמים שחורים. האוזניים אפורות ומוכתמות בשחור-לבן. צבעו של הוולבי משתנה במקצת על פני הטווח ובהתאם לסביבה הסלעית, כשהפרטים הצפוניים נוטים לצבע כהה עם סימוני פנים וגוף ברורים יותר.
תפוצה וביולוגיה

הוולבי החדגוני אנדמי לאזור המרכז ואזור מקאי במזרח קווינסלנד שבאוסטרליה - מנהר פיצ'רוי ורוקהאמפטון בדרום עד הום היל בצפון; בנוסף, הוא מאכלס את האי ויטסאנדיי בשונית המחסום הגדולה. התפוצה שלו חופפת בדרום עם וולבי סלע הרברט, ובצפון עם וולבי סלע אלייד; המין הגדול והנדיר - וולבי סלע פרוסרפיני, חופף עם הוולבי החדגוני ברוב האזורים, אך מאכלס בתי גידול שונים.
בית הגידול של הוולבי החדגוני כולל מחשופי סלע וצוקים בהרי החיץ הגדול השוכנים בתוך יערות גשם, יערות גפניים, יערות אקליפטוס פתוחים, חורש ים-תיכוני או בתה חופית, והוא מצוי גם על קירות סלע מלאכותיים דוגמת סכר אונגלה וסכר פיטר פאוסט.
הוולבי החדגוני הוא יונק פעיל לילה שמבלה את שעות היום במערות ונקיקים על מחשופי הסלע, ויוצא לתור אחר מזון באזורים נמוכים בשעות החשיכה. הוא יונק חברותי שחי במושבות קטנות או גדולות, והן מורכבות מזוגות יציבים החולקים יחדיו מקלט סלע ומטפחים זה את זה. הוולבי החדגוני נוטה להישאר בקרבת האזור הסלעי, והוא עירני וזהיר יותר מוולבי סלע אלייד. התזונה שלו מורכבת מעשבים, עשבי תיבול, זרעים ופרחים והוא מוסגל לטפס על עצים כדי להשקיף על הסביבה או לאכול עלים ופירות. הקיבה שלו מותאמת לעיכול מזון צמחי קשה.
הרבייה מתרחשת בכל השנה ללא עונה מוגדרת וההיריון נמשך 30 יום; בסיומו, נולד גור יחיד המבלה את שבעת החודשים הראשונים לחייו בתוך הכיס של האם. הגור נגמל בגיל 11 חודשים ומגיע לבגרות סביבות 18 חודשים.
מצב

הוולבי החדגוני מסווג על ידי הרשימה האדומה של IUCN במצב השימור ללא חשש (LC), לאור תפוצתו הרחבה, אוכלוסייתו הגדולה, התרחשותו באזורים מוגנים רבים והעדר איומים משמעותיים עליו. עם זאת, ארגון השימור IUCN ממליץ לעשות מחקרים נוספים אודות טווח התפוצה והביולוגיה של המין. אומדן האוכלוסייה המדויק אינו ידוע.
הערות שוליים

↑  וולבי סלע חדגוני באתר הרשימה האדומה של IUCN
| קנגוריים |
| --- | --- | --- |
| וולביים ארנביים מפוספסים | וולביים ארנביים מפוספסים |  |
| וולבי ארנבי מפוספס | וולבי ארנבי מפוספס (סוג ומין יחיד) |   |
| קנגורים | קנגורים |   |
| קנגורו | קנגורו אפור מזרחי • קנגורו אפור מערבי • קנגורו אדום • וולארו האנטילופה • וולארו מצוי • וולארו שחור • וולבי אגיל • וולבי שחור-פס • וולבי טמר • וולבי סבך מערבי • וולבי פרמה • וולבי זנב-שוט • וולבי אדום-צוואר |   |
| קנגורו אילני | קנגורו אילני אפרורי • קנגורו אילני לומהולץ • קנגורו אילני בנט • קנגורו אילני דובי • קנגורו אילני הואון • קנגורו אילני דוריה • קנגורו אילני סרי • קנגורו אילני גודפלו • קנגורו אילני עטוי-זהב • קנגורו אילני שפלתי • קנגורו אילני הוזר • קנגורו אילני וונדיוואי • איפולה • דינגיסו • טנקיל |   |
| וולבי הצבי | וולבי צבי שחור • וולבי צבי לבן-פס • וולבי צבי אפור • וולבי צבי חום |   |
| וולבי יערוני | וולבי יערוני מקלאי • וולבי יערוני זוטר |   |
| וולבי ארנבי | וולבי ארנבי ממושקף • וולבי ארנבי אדמוני |   |
| וולבי זנב-מסמר | וולבי זנב-מסמר מרוסן • וולבי זנב-מסמר צפוני |   |
| וולבי הסלע | וולבי סלע קצר-אוזן • וולבי סלע וילקינס • וולבי סלע פרוסרפיני • וולבי סלע רוטשילד • וולבי סלע צהוב-רגל • וולבי סלע אלייד • וולבי סלע כף-יורק • וולבי סלע גודמן • וולבי סלע הרברט • וולבי סלע חדגוני • וולבי סלע שחור-צד • וולבי סלע מאריבה • וולבי סלע זנב-מברשת • וולבי סלע סגול-צוואר • וולבי סלע שרמן • מונג'ון • נברלק |   |
| פדמלון | פדמלון טסמני • פדמלון בראון • פדמלון כהה • פדמלון קלבי • פדמלון ההרים • פדמלון אדום-רגל • פדמלון אדום-צוואר |   |
| וולבי ביצות | וולבי ביצות (סוג ומין יחיד) |   |
| קווקה | קווקה (סוג ומין יחיד) |   |
איור של וולבי חדגוני.
בית גידול אופייני של הוולבי באי ויטסאנדיי.